आसाम सोरखारा फोरोंगिरिफोरखौ अनलाइननि जोहै सोलोंथाइ होनो बिथोन होदोंब्लाबो हादरसानि गोबां अनजिमानि फरायसा- फरायसुलिफोरा बे सोलोंथायखौ आजावनानै लानो हायाखै। मिथिनाय बादिब्ला गोबां गोरिब नखरनि फरायसा- फरायसुलिफोरा अनलाइननि जोहै सोलोंथाइ आजावनो थाखाय जोबोर गोनांथि गंसे स्मार्ट फनखौनो बायनो हायाखै। गुबुन फारसे दिनैसिमबो हादरसानि गोबां ओनसोलाव इन्टारनेट सिबिथाया जोबोर लोरबां। बिदि थासारियाव गोबां अनजिमानि फरायसा- फरायसुलिफोरा आखायाव स्मार्ट फन दंजादोंब्लाबो अनलाइन सोलोंथाइ आजावनो हायाखै। जायनि थाखाय हादरसायाव अनलाइन सोलोंथाया जेन मोनसे थाखोमालायनाय गेलेनाय बादिसो जादों। थेवबो हादरसानि सोलोंथाइ बिफाना बे अनलाइन सोलोंथायखौ जोबोर गोसो होदोंब्लाबो नाथाय हादरसानि 31 लाखसो फरायसा- फरायसुलिफोरा गोबां जाहोननि थाखाय अनलाइन सोलोंथाइ लानो मोनाखै होननानै खौरां मोननाय जादों। मिथिनो मोननाय बादिब्ला मिरु सोलोंथाइ मन्थ्रिख’आ सोलोंथाइ, गथ’सा आरो आयजोनि आयदाखौ संसदनि थाथाय आफादनि खाथियाव साननैसो सिगां गथायनाय मोनसे लिरबिदाङाव हादरसानि डिजिटेल सोलोंथाया जोबोर लोरबां सावगारिनि बाथ्राखौ फोरमायदों। मन्थ्रिख’आ फोरमायनाय बादिब्ला आसामनि 31 लाखसो फरायसा- फरायसुलिफोरा गोबां जाहोननि थाखाय डिजिटेल सोलोंथायखौ लानायनिफ्राय गोजानाव थानांदों। बि लिरबिदाङाव फोरमाय बावदोंदि हादरनि गेजेरावनो बिहाराव गोबां अनजिमानि फरायसा- फरायसुलिफोरा बे सिबिथायनिफ्राय जानगाराव थानांदों। मिथिनाय बादिब्ला बिहाराव 1.4 कौटिसो फरायसा- फरायसुलिफोरा अनलाइन सोलोंथायनिफ्राय गोजानाव थानांदों। बेरा फारसे झारखण्डआव 32.5 लाख, कर्णाटकआव 31.3 लाख फरायसा- फरायसुलिफोरा अनलाइननि जोहै सोलोंथायखौ लानो हायाखै। गुदि फरायसालिनिफ्राय लानानै मुलुग सोलोंसालिसिम मोनफ्रोमबो बाहागोनि गासैबो फरायसा- फरायसुलिफोरखौ लाफानानै मिरु सोलोंथाइ मन्थ्रिख’आ सुजुनाय लिरबिदांखौ जोबोर गुर्थ’ भाबै लादों थाथाय संसद आफादा होननानै मिथिनाय जादों। दा बे अनलाइन सोलोंथाइ राहा लानाय समाव खावसे सोलोंथाइ होनाय आरो लानायनि गेजेरजोंनो बाबेन लांगासिनो दं । बे सोलोंथाइ लानायावबो गोबां फरायसा- फरायसुलिफोरा गोजानाव थानांदों। हादरारिफोरा सान्दोंमोन दि 2020 मायथायाव कर’ना जिउसानि थाखाय सोलोंथाइ लानायाव गोबां हेथा जादोंमोनब्लाबो 2021 मायथायाव सोलोंथाइ लानायखौ उदाङै लानो हाफिसिगोन आरो मोजां आबहावा आरो रंजाथाव सानफोरखौ मोनफिनगोन। नाथाय खाफाल गाज्रिदि 2021 मायथायावबो बे 2020 मायथायनि बादिनो एखेसो थासारि जाबाय। बिदिनो बे 2021 मायथायावबो अनलाइन सोलोंथायनि सायावनो सोनारफिनबाय। बेजों लोगोसे थांनाय बोसोरनिख्रुइ देग्लाय बोसोराव नेटवर्कनि जेंनाया बारासिन जादों लोगोसे मेगननि जेंना नुजाथिनाय आरो गुबुन गोसोयारि बेरामा फरायसा- फरायसुलिफोरखौ मोनसे नुजायै इयुनसिम लांदों। सानसे बुहुमाव कर’नाया जोबस्रांगोन। नाथाय बुहुमाव गावखौ गोरोब होफानानै आगान सुरनो थांनाय समाव दानि सोलोंथाइ खहा जानायखौ सुफुंनो सम मोनफिनगोन ना ?